Shavkat Mirziyoyev Qozog‘iston tashqi ishlar vazirini qabul qildi

O‘zbekiston Prezidenti Shavkat Mirziyoyev 23-dekabr kuni mamlakatga ishchi tashrif bilan kelgan Qozog‘iston tashqi ishlar vaziri Yerlan Idrisovni qabul qildi, deya xabar bermoqda “Gazeta.uz” davlat rahbari matbuot xizmatiga tayanib.

Shavkat Mirziyoyev Qozog‘iston rahbariyati va xalqini mamlakat mustaqilligining 25 yilligi bilan qutladi. U mavjud ishonchli va boy O‘zbekiston-Qozog‘iston dialogi ikkala mamlakat va xalqlarning uzoq muddatli manfaatlariga muvofiq kelishini ta’kidladi.
Uchrashuvda ikki mamlakat yaqin qo‘shnilar va vaqt sinovidan o‘tgan sheriklar kabi teng darajada bir-birining va umuman, Markaziy Osiyo mintaqasining xavfsizligi va barqarorligi, baqrqaror iqtisodiy va ijtimoiy taraqqiyoti va gullab-yashnashidan manfaatdor ekanligi qayd etildi.
Shavkat Mirziyoyev va Yerlan Idrisov O‘zbekiston-Qozog‘iston kun tartibidagi barcha masalalar bo‘yicha, birinchi navbatda savdo-iqtisodiy, investitsiyaviy va transport -kommunikatsiya sohalari borasida fikr almashdi.
Tomonlar Abadiy do‘stlik va strategik sheriklik to‘g‘risidagi davlatlararo shartnoma ruhida o‘zaro manfaatli hamkorlikni yanada mustahkamlashga intilishni tasdiqladi.